**Cyngor Abertawe**

**Tai â Chymorth – Canllawiau am waharddiadau dros dro**

**Yn berthnasol I: Lety â chymorth –**

* A ddarperir gan Landlord Cymunedol neu Elusen Gofrestredig.
* Llety sy'n bodloni'r diffiniad o lety â chymorth o dan y Ddeddf.

Ar gyfer landlordiaid sy'n defnyddio Contractau Safonol â Chymorth, sy'n cynnwys cymal gwahardd dros dro.

Tymor Contract Safonol a Chymorth

Bydd landlordiaid wedi creu eu Contractau Meddiannaeth Safonol â Chymorth eu hunain yn seiliedig ar [fodel meddiannaeth (cyfnodol safonol)](https://gov.wales/model-written-statement-periodic-standard-contracts) Llywodraeth Cymru a [Chanllawiau i greu contractau pan nad yw datganiadau ysgrifenedig enghreifftiol yn gymwys.](https://gov.wales/creating-contracts-which-model-written-statements-do-not-apply-guidance)

Mae'r amod Gwaharddiad Dros Dro a ddarperir gan adran 145 o'r Ddeddf yn amod sylfaenol o Gontract Safonol â Chymorth. Fodd bynnag, gall y landlord a deiliad y contract gytuno i beidio â chynnwys hyn yn y contract safonol â chymorth (gan y byddai ei hepgor yn gwella sefyllfa deiliad y contract, yn unol ag adran 20 o'r Ddeddf).

Er mwyn i'r canllawiau hyn fod yn berthnasol, rhaid i'r landlord gael **Polisi Gwahardd Dros Dro**.

1. **Fframwaith Cyfreithiol, arweiniad a dogfennau cysylltiedig**

Mae'r weithdrefn hon yn nodi’r arweiniad y mae’n rhaid ei ddilyn i sicrhau cydymffurfiaeth â'r ddeddfwriaeth berthnasol o ran defnyddio gwaharddiadau dros dro mewn llety â chymorth.

Mae'r ddeddfwriaeth, y dogfennau a'r arweiniad canlynol wedi'u defnyddio i ddatblygu'r weithdrefn hon a chyfeirir atynt drwyddi draw:

**Deddf Rhentu Cartrefi (Cymru) 2016 -** **Tenantiaethau a thrwyddedau y mae rheolau arbennig yn berthnasol iddynt: Llety â Chymorth**

**Atodlen 2 Rhan 5, paragraff 13** [https://www.legislation.gov.uk/cy/anaw/2016/1/schedule/2/welsh](https://www.legislation.gov.uk/anaw/2016/1/schedule/2)

**Deddf Rhentu Cartrefi (Cymru) 2016 - Rhan 8 Adran 143-146 Contractau Safonol â Chymorth**

[https://www.legislation.gov.uk/anaw/2016/1/part/8/welsh](https://www.legislation.gov.uk/anaw/2016/1/part/8)

**Canllawiau a Ffurflenni Llety â Chymorth LlC 2022**

[https://www.llyw.cymru/rhentu-cartrefi-llety-chymorth](https://gov.wales/renting-homes-supported-accommodation)

**Ffurf Ragnodedig RHW1 Llywodraeth Cymru "Hysbysiad o Gontract Safonol: ffurflen "**

[https://www.llyw.cymru/hysbysiad-o-gontract-safonol-ffurflen-rhw1](https://gov.wales/notice-standard-contract-form-rhw1)

**Hysbysiad o wahardd dros dro – Contract Safonol â Chymorth: ffurflen RHW15**

[https://www.legislation.gov.uk/cy/wsi/2022/244/schedule/part/15/made/welsh](https://www.legislation.gov.uk/wsi/2022/244/schedule/part/15/made)

**Ffurflen Adolygu Gwaharddiadau Dros Dro**

[https://www.llyw.cymru/llety-chymorth-ffurflen-adolygu-gwaharddiadau-dros-dro](https://gov.wales/supported-accommodation-temporary-exclusion-review-form)

1. **Trosolwg - Gwaharddiadau Dros Dro a Chontractau Safonol â Chymorth**

Mae'r weithdrefn hon yn nodi arweiniad y mae'n rhaid ei ddilyn i sicrhau cydymffurfiaeth ag Adran 145 o Ddeddf Rhentu Cartrefi (Cymru) 2016[[1]](#footnote-2), sy'n ymwneud â Chontractau Safonol â Chymorth.

Gellir rhoi Contract Safonol â Chymorth ar ddechrau'r cyfnod meddiannu neu os defnyddir trwyddedau ar ddiwedd y cyfnod perthnasol. Mae'r cyfnod perthnasol fel arfer yn dod i ben ar ddiwedd y drwydded 6 mis. Ceir opsiwn i ymestyn y cyfnod perthnasol mewn amgylchiadau eithriadol; gweler y weithdrefn Estyn Trwydded ar wahân am arweiniad.

**Rhoddir y Contract Safonol â Chymorth ynghyd â Hysbysiad RHW1[[2]](#footnote-3) os yw'r Landlord yn Landlord Cymunedol, neu fel arall bydd hwn yn cael ei ystyried yn gontract meddiannaeth diogel.**

Mae'r Ddeddf yn caniatáu i landlord/ddarparwr cymorth llety â chymorth wahardd deiliad contract safonol â chymorth o eiddo am uchafswm o 48 awr dros dro.

**Bydd unrhyw waharddiad a gyhoeddir gan landlord/ddarparwr cymorth sy'n gofyn yn ffurfiol i ddeiliad y contract adael yr annedd, sy'n amrywio o awr i 48 awr, yn cael ei ystyried yn waharddiad dros dro.**

Pan gyhoeddir y contract a hysbysiad RHW1, rhaid hysbysu deiliad y contract o'r polisi gwahardd dros dro ac esbonio y gellir ei ddefnyddio yn ôl yr angen, trwy gydol y Contract Meddiannaeth Safonol â Chymorth.

Ynghyd â'r gallu i ystyried gwaharddiad dros dro, mae opsiwn hefyd sef cymhwyso cymal symudedd y contract. Mae hyn yn caniatáu i ddeiliad contract gael ei adleoli o fewn yr un adeilad. Gellir defnyddio hyn i osgoi gwrthdaro â pherson arall yn yr un ddarpariaeth a gellir ei orfodi heb orffen a dechrau contract newydd.

Dim ond mewn amgylchiadau eithriadol y dylid ystyried a chymhwyso'r broses hon i gynorthwyo gydag ymddygiad person. Ni fwriedir defnyddio gwaharddiadau dros dro fel gweithred gosbol yn erbyn deiliad contract. Y bwriad yw eu defnyddio i sicrhau diogelwch cyd-breswylwyr a staff prosiect neu i atal troi rhywun allan a chaniatáu i ddeiliad contract fyfyrio ar ei ymddygiad sydd wedi arwain at y gwaharddiad dros dro. Dylid ond eu defnyddio fel dewis olaf a rhaid i landlordiaid/ddarparwyr cymorth ddogfennu pob cam a gymerir i atal yr angen i arfer y pŵer hwn.

Disgwylir na fydd angen i landlordiaid/ddarparwyr cymorth ddefnyddio eu gallu i eithrio dros dro'n aml iawn.

Bydd yr Awdurdod Lleol yn monitro'r defnydd o waharddiadau ar draws llety yn Abertawe er mwyn sicrhau eu bod yn cael eu defnyddio'n briodol.

Mae Llywodraeth Cymru wedi cyhoeddi canllawiau statudol[[3]](#footnote-4), sy'n nodi'r gofynion y mae'n rhaid i landlordiaid eu bodloni er mwyn arfer y pŵer hwn.

1. **Beth yw'r amod Gwahardd Dros Dro?**

Gall fod yn ofynnol i ddeiliad contract adael yr annedd a pheidio â dychwelyd am gyfnod o hyd at 48 awr oherwydd yr ymddygiadau canlynol fel y rhagnodwyd gan Lywodraeth Cymru:

* Defnyddio trais yn erbyn unrhyw berson yn yr annedd.
* Gwneud rhywbeth yn yr annedd sy’n creu risg o niwed sylweddol i unrhyw berson.
* Ymddwyn mewn ffordd sy’n amharu’n ddifrifol ar allu preswylydd arall mewn llety â chymorth i fanteisio ar y cymorth a ddarperir mewn cysylltiad â’r llety hwnnw.

Y bwriad yw defnyddio gwaharddiadau dros dro er mwyn sicrhau diogelwch preswylwyr a staff eraill sy'n gweithio o fewn y ddarpariaeth neu i atal troi allan yn unig. Bydd hyn yn caniatáu i ddeiliad y contract fyfyrio ar ei ymddygiad sydd wedi arwain at ei waharddiad.

Mae'r pŵer gwahardd dros dro'n berthnasol i Gontractau Safonol â Chymorth yn unig ac nid unrhyw fath arall o gontract neu drwydded.

Gall rhai enghreifftiau o ymddygiad annerbyniol mewn darpariaeth llety â chymorth gynnwys y canlynol:

* + Ymosodiad corfforol ar staff neu breswylwyr eraill.
	+ Bygythiadau difrifol o drais y mae unigolyn yn bwriadu ei wneud.
	+ Meddu ar arf.
	+ Diffyg cydymffurfio dro ar ôl tro â phrotocolau iechyd a diogelwch sy'n arwain at fygythiad difrifol i fywyd (e.e., llosgi bwriadol)
	+ Aflonyddu staff neu breswylydd arall yn gyson.
	+ Bygythiad o weithgaredd terfysgol.

Nid yw hon yn rhestr gynhwysfawr o ymddygiadau.

Dylai'r staff bob amser flaenoriaethu iechyd, diogelwch a lles eu hunain a lles y preswylwyr yn y ddarpariaeth a dylid ond parhau i fwrw ymlaen â'r protocol gwaharddiadau dros dro pan fydd yn ddiogel gwneud hynny.

Gellir defnyddio gwaharddiad dros dro hyd at 3 gwaith mewn tymor treigl 6 mis.

**Rhaid i landlord gael Polisi Gwahardd Dros Dro i allu defnyddio'r cymal Gwahardd Dros Dro. Rhaid i'r polisi hwn hefyd fod ar gael i'r Awdurdod Lleol.**

Mae'n rhaid i'r polisi gynnwys y canlynol:

* Camau y bydd landlordiaid yn eu cymryd i osgoi defnyddio pŵer gwahardd dros dro
* Gradd y penderfynwr
* Trefniadau ar ddyletswydd
* Trefniadau dwyochrog gyda landlordiaid eraill i ddarparu llety tra'u bod wedi'u heithrio
* Dulliau cofnodi digwyddiadau (e.e. cofnod digwyddiadau)
* Proses adolygu ar ôl gwaharddiad
* Dirprwyo cyfrifoldebau penodol i gefnogi darparwr lle bo hynny'n briodol
1. **Cymryd camau i atal gwaharddiad dros dro**

Os yw ymddygiad deiliad contract yn gwaethygu ac yn mynd yn heriol, dylid cymryd pob cam posib ym mhob achos i atal ac osgoi gwahardd unigolyn.

Gallai rhai o'r camau hyn gynnwys y canlynol:

* Defnyddio ymagwedd sy'n cael ei llywio gan drawma ac ymagwedd sy'n canolbwyntio ar yr unigolyn ar bob adeg
* Annog y preswylydd i gymryd rhan mewn gweithgareddau dargyfeiriol i'w dynnu o'r sefyllfa sy'n dwysáu os yw'n briodol i wneud hynny. e.e. mynd am dro byr gydag aelod o staff, eistedd i lawr am ddiod mewn ystafell ar wahân, etc.
* Gofyn i breswylydd ddychwelyd i'w ystafell os yw'n amharu ar ardal gymunedol a rennir.
* Trefnu bod gwasanaethau eraill neu weithwyr cymorth yn bresennol er mwyn datrys y mater.
* Os oes anghydfod rhwng dau breswylydd, defnyddiwch ddull cyfiawnder adferol a allai gynnwys cyfryngu.
* Cymhwyso'r cymal symudedd a symud i ystafell arall o fewn y ddarpariaeth.
* Ystyried a yw'n bosib/briodol adleoli deiliad y contract i ystafell arall o fewn y ddarpariaeth, gan ddefnyddio'r cymal symudedd (os yw wedi'i gynnwys yn y contract).
* Cyhoeddi rhybudd i'r preswylydd drwy drefn rhybudd ffurfiol.
* Annog y preswylydd i gymryd cyfnod 'tawelu' byr o'r ddarpariaeth yn wirfoddol er mwyn adlewyrchu ar ei ymddygiad.

Dylid cofnodi unrhyw gamau sy'n cael eu cymryd i osgoi gwaharddiad.

1. **Cymhwyso'r gwaharddiad dros dro**

Dylai'r penderfyniad i gymhwyso gwaharddiad dros dro gael ei wneud gan reolwr neu weithiwr uwch â lefel addas o brofiad. Dylai fod yn gyfrifol am reoli'r ddarpariaeth yn weithredol. Dylai polisi gwahardd mewnol y darparwr landlord/cymorth gyfeirio at radd neu deitl swydd y person a all wneud y penderfyniad gwahardd dros dro, gan gofio y dylai aelod staff annibynnol ac uwch fod yn rhan o'r broses adolygu.

Os nad yw'r penderfynwr ar gael ar y safle pan fydd angen gwneud y penderfyniad, er enghraifft mae digwyddiad yn digwydd gyda'r hwyr neu dros y penwythnos, dylai person o'r fath barhau i fod yn hawdd cysylltu ag ef gan aelodau o staff gan ddefnyddio trefniant ar alwad neu fod ar ddyletswydd er mwyn gwneud y penderfyniad. Bydd angen i'r staff o fewn y ddarpariaeth ddilyn y drefn y tu allan i oriau sefydledig ar gyfer y sefydliad/ddarpariaeth.

Bydd angen ystyried unrhyw waharddiadau blaenorol. Nid oes modd gwahardd deiliad contract fwy na thair gwaith mewn cyfnod treigl o chwe mis.

Dylai'r penderfynwr gofnodi'r gwaharddiad dros dro, y rhesymau pam y gwnaed y gwaharddiad, a'r amser y bydd ar waith yn y Cynllun Cymorth i ddeiliaid contract. Cofnodir hefyd dystiolaeth o ran anghenion cymorth, risgiau, diogelwch a lles y person. Rhaid cofnodi canlyniad y gwaharddiad hefyd, gan gynnwys ble aeth y person yn ystod y cyfnod gwahardd ac os cafwyd unrhyw ddigwyddiadau yn ystod yr amser hwn.

Dylid hefyd ffeilio adroddiad yn y Cofnod Digwyddiadau ar adeg y gwaharddiad. Dylai hyn gynnwys y rhesymau dros y gwaharddiad a'r camau a gymerwyd i osgoi digartrefedd ar y stryd (e.e., cysylltu â llety arall). Gall aelod o staff ar y safle gwblhau hyn os nad yw'r personau a grybwyllir uchod yn rhan o'r ddarpariaeth ar adeg y gwaharddiad, ond maent wedi rhoi eu caniatâd ar gyfer y gwaharddiad o bell. Dylai sefydliadau nad ydynt yn defnyddio cofnod digwyddiadau ar hyn o bryd ystyried mabwysiadu'r arfer hwn.

Mewn achosion lle rhoddwyd caniatâd o bell, gall staff ar y safle lofnodi gwaith papur ar ran y penderfynwr. Ar ôl dychwelyd i'r ddarpariaeth, bydd angen i'r penderfynwr wirio a llofnodi unrhyw waith papur a wnaed mewn perthynas â'r gwaharddiad dros dro. Dylid gwneud cofnod o'r cyfathrebiad gyda'r penderfynwr yn y nodiadau achos.

1. **Trefniadau mewnol neu gyda Landlordiaid a Darparwyr Cymorth eraill**

Mewn achosion lle nad oes modd osgoi gwaharddiad dros dro, dylai landlordiaid/darparwyr cymorth osgoi gwneud y gwaharddiad dros nos a cheisio eithrio yn ystod oriau'r dydd lle bynnag y bo modd. Bydd hyn yn sicrhau diogelwch yr unigolyn ac yn lleihau'r angen i gael gafael ar lety arall.

Mewn achosion lle nad oes modd osgoi gwaharddiad dros dro dros nos, rhaid trefnu i atal digartrefedd ar y stryd lle bo hynny'n bosib.

**Dylai bod gan landlordiaid/ddarparwyr cymorth gytundebau dwyochrog ar waith ymlaen llaw fel rhan hanfodol o'r polisi gwaharddiadau dros dro. Dylai'r cytundeb hwn ymgorffori'r ffaith y bydd landlordiaid/darparwyr ar draws Abertawe'n barod i gynorthwyo trwy roi lle i unigolyn pan fydd modd iddynt wneud hynny. Cydnabyddir na allant wneud hyn yn aml oherwydd risg a diffyg lle yn y llety.**

Unwaith y gwneir gwaharddiad dros nos, dylai'r penderfynwr neu aelod arall o staff gynorthwyo deiliad y contract i ddod o hyd i lety. Gellir ystyried aros gyda theulu neu ffrindiau fel opsiwn lle bo hynny'n addas.

Os nad yw hyn yn opsiwn, bydd angen i'r penderfynwr neu'r aelod o staff yn y ddarpariaeth wneud ymholiadau naill ai'n fewnol gyda darpariaethau eraill neu gyda landlordiaid a Darparwyr Cymorth eraill (yn unol â'r cytundebau dwyochrog a drefnir ymlaen llaw), i drefnu llety amgen i ddeiliad y contract am hyd y cyfnod a bennir yn y gwaharddiad dros dro.

Os yw deiliad y contract yn destun trefniadau rheoli gofal, dylid cysylltu â'r Rheolwr Gofal neu â'r Tîm Dyletswydd Brys ar (01792) 775 501 os yw y tu allan i oriau.

Os bydd y gwaharddiad yn digwydd y tu allan i oriau, dylai'r staff chwilio am argaeledd gwelyau brys.

Dylid rhoi cymaint o rybudd â phosib lle nad yw llety arall wedi'i sicrhau drwy drefniadau dwyochrog neu drwy gysylltiadau eraill deiliad y contract a gwneir y penderfyniad i'r gwaharddiad fynd rhagddo, lle mae perygl o ddigartrefedd ar y stryd ac mae angen cymorth Opsiynau Tai o ganlyniad. Dylid cysylltu â'r Uwch- swyddog ar ddyletswydd y diwrnod hwnnw ar (01792) 533100 a'r gweithiwr achos digartrefedd ar (01792) 636 595 os yw y tu allan o oriau swyddfa.

Mae Canllawiau Llywodraeth Cymru yn cydnabod, er gwaethaf yr ymdrechion gorau gan y landlord/ddarparwr cymorth ac yn aml o ganlyniad uniongyrchol i ymddygiad deiliad y contract, y gall fod achosion lle nad yw'n bosib trefnu llety dros dro yn ystod y gwaharddiad dros dro. Mewn achosion o'r fath, gall deiliad y contract fod yn ddigartref yn ystod cyfnod y gwaharddiad dros dro.

Os yw hyn yn wir, rhaid i'r penderfynwr ystyried pa mor fregus yw deiliad y contract ac effaith ei benderfyniad i'w wahardd. Yn yr achosion hyn, gall fod yn addas i benderfynu peidio â gwahardd. Bydd y darparwr/landlord yn gyfrifol am y penderfyniad terfynol.

1. **Cwblhau a Chyflwyno'r Hysbysiad**

Rhaid i'r penderfynwr neu'r aelod staff yn y ddarpariaeth gwblhau hysbysiad ysgrifenedig, y mae Llywodraeth Cymru wedi ei ragnodi fel RHW15 Hysbysiad o wahardd dros dro[[4]](#footnote-5). Mae hyn yn nodi'r rhesymau dros y gwaharddiad, pa mor hir y mae'n ofynnol iddo fod i ffwrdd o'r ddarpariaeth ac ai dyma'r gwaharddiad cyntaf, yr ail neu'r trydydd mewn cyfnod treigl o chwe mis.

Ynghyd â'r hysbysiad ysgrifenedig, rhaid darparu gwybodaeth ysgrifenedig i ddeiliad y contract sy'n egluro sut i gael mynediad at Opsiynau Tai a'r Gwasanaeth Cyngor Digartrefedd.

Gellir darparu'r wybodaeth ar lafar hefyd neu mewn fformat sy'n fwy addas i ddeiliad y contract.

Dylai'r penderfynwr neu'r staff yn y ddarpariaeth wneud pob ymdrech i ddod o hyd i lety arall i ddeiliad y contract, er mwyn sicrhau ei fod yn atal digartrefedd ar y stryd. Dylai pob ymdrech gael ei chofnodi yn y Cynllun Cymorth a'r Cofnod Digwyddiadau.

Dylai'r hysbysiad ysgrifenedig ac unrhyw wybodaeth arall gael ei chyflwyno i ddeiliad y contract y mae'n ofynnol iddo adael y ddarpariaeth. Dylid esbonio'r holl wybodaeth er mwyn sicrhau bod yr unigolyn yn deall yn iawn y gofynnir iddo adael y ddarpariaeth ar unwaith ac na all ddychwelyd am y cyfnod penodedig a amlinellir yn yr hysbysiad.

Rhaid i'r staff geisio cynnig yr hysbysiad ysgrifenedig i ddeiliad y contract. Os yw'n dewis peidio derbyn y ffurflen neu os yw eisoes wedi gadael y safle pan fydd y ffurflen yn barod, rhaid i'r staff gyflwyno’r ffurflen yn ystafell deiliad y contract. Gall staff hefyd geisio cyflwyno’r ffurflen eto yn y cyfarfod adolygu.

Wrth ofyn i'r unigolyn adael y ddarpariaeth, gall staff ofyn iddo a fyddai'n hoffi i unrhyw beth gael ei adfer o'i ystafell i fynd ag ef; bryd hynny, ni fydd yn briodol gadael i'r unigolyn ddychwelyd i'r llety. Dylai staff ofyn am yr allweddi yn ôl gan ddeiliad y contract, ac os yw'r unigolyn yn gwrthod, dylid newid y cloeon. Os oes cyfnod trosglwyddo o staff dydd i staff nos yn ystod y cyfnod gwahardd, rhaid i'r holl staff a gweithwyr diogelwch sy'n dod i mewn fod yn ymwybodol i beidio gadael i'r unigolyn sydd wedi'i wahardd gael mynediad i’r safle.

Rhaid rhoi sylw dyladwy i brotocolau iechyd a diogelwch wrth ymdrin â'r unigolyn, gan ystyried y gallai arddangos ymddygiadau heriol ar ôl digwyddiad neu ar ôl cael gwybod am y gwaharddiad.

Dylid cadw copi o'r hysbysiad ysgrifenedig ar ffeil bersonol a Chynllun Cymorth deiliaid y contract, ynghyd â'r ymdrechion a wnaed i ddod o hyd i lety arall a lle rhoddwyd deiliad y contract.

Lle bo'n briodol, hysbysu'r Gweithiwr Cymdeithasol, y Gweithiwr Cymorth, y Swyddog Prawf, y berthynas agosaf a'r Gwasanaeth Opsiynau Tai ynghylch y gwaharddiad dros dro.

1. **Proses Adolygu ar ôl gwaharddiad**

Dylai adolygiad o bob gwaharddiad dros dro gael ei gynnal **o fewn 14 diwrnod** i’r gwaharddiad dros dro. Bydd hyn yn sicrhau bod amgylchiadau'r digwyddiad yn parhau'n glir ac yn rhoi digon o amser i'r rheini sy'n gysylltiedig â'r mater i'w ystyried, wrth baratoi ar gyfer yr adolygiad. Dylid nodi'r broses ar gyfer cynnal adolygiad ym Mholisi Gwahardd Dros Dro'r Landlord.

Dyma ddiben yr adolygiad:

* Ystyried y penderfyniad i sicrhau ei fod yn briodol ac yn weithdrefnol gywir
* Llywio arferion y dyfodol
* Nodi meysydd lle gellir gwella polisi Gwahardd Dros Dro'r landlord

Mae'r adolygiad hefyd yn gyfle i'r unigolyn sydd wedi'i wahardd gyfrannu unrhyw wybodaeth at ei brofiad o'r gwaharddiad dros dro

Nid proses apelio yw'r adolygiad, ac ni ellir tynnu'r gwaharddiad dros dro o gofnod deiliad contract.

Dylai'r adolygiad fod yn gyfarfod wyneb yn wyneb a dylid cynnig y cyfle i ddeiliad y contract fynd i’r cyfarfod. Rhaid rhoi'r gwahoddiad am yr adolygiad i ddeiliad y contract wythnos cyn i'r cyfarfod adolygu gael ei gynnal.

Bydd deiliad y contract yn cael cyfle i gyflwyno tystiolaeth lafar neu ysgrifenedig i'r panel adolygu ac yn gallu penodi gwasanaeth eiriolaeth i gynorthwyo i gyflwyno'r dystiolaeth hon. Dylai deiliad y contract gael ei gyfeirio at wasanaethau fel Cyngor ar Bopeth Cymru a Shelter Cymru a chael gwybod bod cyfaill, aelod o'r teulu neu eu gwasanaeth eirioli yn gallu dod gydag ef.

Nid yw aelodaeth y panel adolygu wedi'i rhagnodi, ond dylai gynnwys y canlynol:

* + Person sy'n uwch na'r person a awdurdododd y gwaharddiad dros dro (y penderfynwr). Rhaid i'r person hwn gael yr awdurdod i newid neu i ddiweddaru'r polisi ac arferion gwahardd dros dro ac ni all fod wedi bod yn rhan o'r broses wreiddiol o wneud penderfyniadau.
	+ Person annibynnol arall o fewn y sefydliad nad oedd yn rhan o'r broses benderfynu wreiddiol.
	+ Cynrychiolydd o'r Awdurdod Lleol lle bynnag y bo modd. Rhaid anfon gwahoddiadau ar gyfer cyfarfod adolygu at: GwaharddiadauDrosDro@abertawe.gov.uk

Dylid gosod agenda ar gyfer yr adolygiad a dylid ystyried y canlynol:

* + Rôl, hyfforddiant, a phrofiad y penderfynwr.
	+ P'un a oedd ymddygiad deiliad y contract yn annerbyniol.
	+ P'un a oedd yr ymddygiad yn ddigon difrifol i gyfiawnhau'r gwaharddiad.
	+ P'un a gafodd deiliad y contract wybod am y polisi gwahardd dros dro ar ddechrau'r contract meddiannaeth.
	+ P'un a oedd yn rhesymol i'w wahardd.
	+ A ddefnyddiwyd pob mesur arall yn y lle cyntaf gan ddefnyddio'r arweiniad yn yr adran **Camau Cymryd i Atal Gwaharddiad Dros Dro**.
	+ P'un a yw holl amgylchiadau deiliad y contract wedi'u hystyried a ddefnyddiwyd dull sy'n cael ei lywio gan drawma.
	+ A ystyriwyd y cymal symudedd i symud deiliad y contract o fewn y ddarpariaeth cyn rhoi'r gwaharddiad dros dro ar waith.
	+ A wnaed pob ymdrech i sicrhau llety arall ar gyfer hyd y gwaharddiad dros dro a'r canlyniad.
	+ Y risg neu'r bygythiad i breswylwyr a staff eraill.
	+ Nifer unrhyw waharddiadau dros dro eraill a'r rhesymau drostynt.
	+ P'un a oedd angen ffonio'r heddlu.
	+ P'un a wnaed atgyfeiriad at y Gwasanaeth Opsiynau Tai.
	+ P'un a gafodd llety brys ei ddarparu.
	+ Y lleoliad lle arosodd deiliad y contract am y cyfnod gwahardd dros dro.
	+ P'un a gafodd yr hysbysiad ei gyflwyno'n gywir i ddeiliad y contract ac a roddwyd y rhesymau dros y gwaharddiad dros dro.
	+ P'un a gwblhawyd y Cofnod Digwyddiadau'n gywir.
	+ P'un a gafodd y polisi ei ddilyn yn iawn.
	+ P’un a oes cyfle i wella'r polisi yn dilyn y digwyddiad.

Yn y cyfarfod adolygu Llety â Chymorth: Dylid llenwi'r Ffurflen Adolygu Gwaharddiadau Dros Dro[[5]](#footnote-6) i gofnodi manylion y cyfarfod. Bydd angen i'r person sy'n cadeirio'r adolygiad lofnodi hyn. Bydd y ffurflen yn cynnwys manylion llawn am ganlyniad yr adolygiad ac a oes angen diweddaru neu newid y polisi neu'r arferion gwahardd dros dro o ganlyniad i'r adolygiad.

Mewn achosion lle mae deiliad y contract wedi cyrraedd yr uchafswm o dri gwaharddiad mewn cyfnod treigl o chwe mis, dylid cofnodi hyn ar Gynllun Cymorth yr unigolyn. Mae angen ystyried hyn hefyd os oes achosion pellach o ymddygiad annerbyniol.

Mae angen casglu gwybodaeth cydraddoldeb ac amrywiaeth ar y ffurflen adolygu hon hefyd. Yr Awdurdod Lleol sy'n gyfrifol am fonitro tueddiadau, a dylai darparwyr hefyd adolygu'r wybodaeth hon o bryd i'w gilydd er mwyn sicrhau nad yw egwyddorion cydraddoldeb yn cael eu torri.

1. **Adolygiad yn dilyn y Gwersi a Ddysgwyd**

Dylid cadw copi o'r ffurflen ar ffeil deiliad y contract yn unol â'r polisi cadw corfforaethol. Mae angen cadw hyn am o leiaf ddeuddeng mis i sicrhau cydymffurfiaeth â'r nifer uchaf o waharddiadau dros dro mewn cyfnod treigl.

Dylid anfon copi o'r ffurflen at yr Awdurdod Lleol i fonitro tueddiadau i: GwaharddiadauDrosDro@abertawe.gov.uk. Bydd tîm comisiynu'r Grant Cymorth Tai hefyd yn defnyddio'r wybodaeth hon wrth gomisiynu gwasanaethau.

Dylid hefyd roi copi o'r ffurflen i ddeiliad y contract. Dylid trafod yr ymddygiad a arweiniodd at y gwaharddiad dros dro a chanlyniad yr adolygiad mewn sesiynau cymorth yn y dyfodol. Bydd hyn yn galluogi deiliaid contractau i fynd i'r afael â'u hymddygiad ac osgoi cymryd camau pellach yn eu herbyn.

Dylid cyflwyno ffurflen ystadegol chwarterol i'r Awdurdod Lleol yn GwaharddiadauDrosDro@abertawe.gov.uk . Dylai hyn nodi cyfanswm y gwaharddiadau dros dro a'r rhesymau drostynt, wedi'u categoreiddio yn ôl yr ymddygiadau a nodir yn adran 3. Dylai'r ffurflen gynnwys dadansoddiad o nodweddion cydraddoldeb ac amrywiaeth y deiliad contract sydd wedi'i wahardd. Nid yw fformat y ffurflen chwarterol wedi'i ragnodi.

|  |  |
| --- | --- |
| **10.** | **Siart llif/map proses** |

**Gweithdrefnau landlordiaid**

**Ymddygiad i gredu'n rhesymol y dylid eithrio deiliad contract dros dro**

* defnyddio trais yn erbyn unrhyw berson yn yr annedd;
* gwneud rhywbeth yn yr annedd sy’n creu risg o niwed sylweddol i unrhyw berson; ac
* ymddwyn yn yr annedd mewn ffordd sy’n amharu’n ddifrifol ar allu preswylydd arall mewn llety â chymorth a ddarperir gan y landlord i fanteisio ar y cymorth a ddarperir mewn cysylltiad â’r llety hwnnw

**Cyn gwahardd dros dro**

* Dylai darparwr cymorth gymryd camau i osgoi gwaharddiad, e.e. defnyddio dull sy'n seiliedig ar drawma, ystyried a ddylid defnyddio'r cymal symudedd (lle mae'r contract meddiannaeth yn ei gynnwys), ystyried a allai gwasanaethau eraill helpu.
* Cofnodi pa gamau a gymerir
* Gwirio a yw o fewn yr uchafswm o 3 gwaharddiad dros dro o fewn 6 mis

**Gwneud penderfyniad i wahardd dros dro**

* Dylai rheolwr neu rywun sydd yn brofiadol addas ac mewn rôl uwch gyda chyfrifoldeb am reoli'r Llety â Chymorth yn weithredol wneud y penderfyniad hwn.
* Dylai aelodau staff barhau i gysylltu ag ef gan ddefnyddio trefniant ar alwad neu drwy fod ar ddyletswydd er mwyn gwneud y penderfyniad.
* Dylai'r penderfynwr gofnodi'r gwaharddiad dros dro a'r rheswm amdano yng Nghynllun Cymorth deiliad y contract a'i nodi yn y Cofnod Digwyddiadau ar adeg y gwaharddiad dros dro gan y bydd gofyn i hyn lywio'r adolygiad yn dilyn 'gwersi a ddysgwyd'. Dylid manylu ar dystiolaeth ynghylch anghenion cymorth, risgiau a diogelwch a lles y person. Dylid hefyd gofnodi'r camau a gymerwyd i osgoi digartrefedd ar y stryd. Dylid nodi canlyniad y gwaharddiad.
* Dylai rhoi hysbysiad i ddeiliad y contract sy'n nodi'r rhesymau pam y mae'n ofynnol iddo adael yr annedd, a rhaid iddo wneud hynny wrth ofyn iddo adael neu cyn gynted ag y bo'n rhesymol ymarferol wedi hynny. Datblygwyd hysbysiad rhagnodedig at y diben hwn.

**Atal digartrefedd**

* Dylai landlordiaid gysylltu â landlordiaid eraill y mae ganddynt drefniadau dwyochrog â nhw a all roi llety i unigolion sydd wedi'u gwahardd dros dro i geisio osgoi digartrefedd ar y stryd.
* Lle bo'n briodol, dylid cysylltu â'r gweithiwr cymdeithasol neu'r gymorth a ddyrannwyd, perthynas agosaf deiliad y contract a/neu'r swyddog prawf
* Dylid cysylltu â 'mannau diogel' eraill os ydynt wedi'u nodi yn ystod yr asesiad risg pan symudodd deiliad y contract i mewn
* Dylid cysylltu â'r gwasanaeth cyngor digartrefedd lleol
* Dylid rhoi gwybodaeth ysgrifenedig i'r unigolyn sy'n cael ei wahardd er mwyn ei alluogi i gael mynediad at y gwasanaethau cyngor ar ddigartrefedd a llochesi/hosteli lleol

**Adolygiad gwersi a ddysgwyd**

* Dylai adolygiad wyneb yn wyneb o bob gwaharddiad dros dro gael ei gynnal o fewn 14 diwrnod ar ôl i'r gwaharddiad dros dro ddigwydd.
* Dylid rhoi cyfle i ddeiliad y contract gyflwyno tystiolaeth a gall rhywun fynd ag ef – mae angen o leiaf un wythnos o rybudd
* Dylai'r canlynol fod yn rhan o'r panel: person (A) sy'n uwch na'r person a wnaeth y penderfyniad i gyflwyno gwaharddiad dros dro, sydd â'r awdurdod i newid neu ddiweddaru polisi ac arferion gwahardd dros dro'r landlord ac nad oedd yn rhan o'r broses benderfynu; person annibynnol arall (B) o fewn y sefydliad nad oedd yn rhan o'r broses benderfynu; a chynrychiolydd (C) yr awdurdod tai lleol lle bynnag y bo modd.
* Dylid ystyried adran 6.5 o arweiniad LlC wrth gynnal y cyfarfod
* Dylid llenwi ffurflen safonol er mwyn cofnodi'r cyfarfod: [Llety â chymorth: ffurflen adolygu gwaharddiadau dros dro | LLYW. CYMRU](https://gov.wales/supported-accommodation-temporary-exclusion-review-form).
* Dylid cofnodi gwybodaeth cydraddoldeb
* Dylid diweddaru cynllun cefnogi person
* Dylid gwneud unrhyw newidiadau angenrheidiol i'r polisi gwaharddiadau
* Dylid cadw'r ffurflen ar ffeil a rhoi copi ddeiliad y contract a Thîm Cymorth Tai a Thîm Cyngor Digartrefedd yr ALl at ddibenion monitro.
* Dylid cyflwyno'r ffurflen ystadegol chwarterol i'r ALl
1. Adran 145 Deddf Rhentu Cartrefi (Cymru) 2016 (legislation.gov.uk) [↑](#footnote-ref-2)
2. Ffurflen Ragnodedig RHW1 "Hysbysiad o gontract safonol: ffurflen " [https://www.llyw.cymru/hysbysiad-o-gontract-safonol-ffurflen-rhw1 Llywodraeth Cymru](https://gov.wales/notice-standard-contract-form-rhw1) [↑](#footnote-ref-3)
3. [https://www.llyw.cymru/llety-chymorth-canllawiau-gwahardd-dros-dro-html](https://gov.wales/supported-accommodation-temporary-exclusion-guidance-html) [↑](#footnote-ref-4)
4. [RHW15 Hysbysiad o Wahardd Dros Dro Hysbysiad o waharddiad dros dro (Contract Safonol â Chymorth): ffurflen RHW15 | LLYW. CYMRU](https://gov.wales/notice-temporary-exclusion-supported-standard-contract-form-rhw15) [↑](#footnote-ref-5)
5. [Llety a gefnogir: ffurflen adolygu gwaharddiadau dros dro | LLYW. CYMRU](https://gov.wales/supported-accommodation-temporary-exclusion-review-form) [↑](#footnote-ref-6)